**Latvijas Bankas noteikumu projekta "****Noteikumi par iestādes, kas sniedz maksājuma ierosināšanas pakalpojumu vai konta informācijas pakalpojumu, profesionālās darbības civiltiesiskās atbildības apdrošināšanas minimālā limita apmēru un tā aprēķināšanas kārtību" anotācija**

|  |  |
| --- | --- |
| **Nosaukums** | Noteikumi par iestādes, kas sniedz maksājuma ierosināšanas pakalpojumu vai konta informācijas pakalpojumu, profesionālās darbības civiltiesiskās atbildības apdrošināšanas minimālā limita apmēru un tā aprēķināšanas kārtību |
| **Dokumenta veids** | Latvijas Bankas noteikumi |
| **Izdošanas pamatojums** | Maksājumu pakalpojumu un elektroniskās naudas likuma 35.1 panta septītā daļa |
| **Mērķis un būtība** | Saskaņā ar Latvijas Bankas likuma pārejas noteikumu 3. punktu Latvijas Bankas un Finanšu un kapitāla tirgus komisijas līdz šā likuma spēkā stāšanās dienai izdotie ārējie normatīvie akti, vadlīnijas vai ieteikumi piemērojami līdz dienai, kad stājas spēkā attiecīgie Latvijas Bankas ārējie normatīvie akti, vadlīnijas vai ieteikumi, bet ne ilgāk kā līdz 2024. gada 31. decembrim.  Ņemot vērā minēto, ir izstrādāts Latvijas Bankas noteikumu projekts "Noteikumi par iestādes, kas sniedz maksājuma ierosināšanas pakalpojumu vai konta informācijas pakalpojumu, profesionālās darbības civiltiesiskās atbildības apdrošināšanas minimālā limita apmēru un tā aprēķināšanas kārtību" (turpmāk – projekts), kas aizstās Finanšu un kapitāla tirgus komisijas 2020. gada 14. jūlija normatīvos noteikumus Nr. 85 ''Maksājumu ierosināšanas pakalpojumu sniedzēju un konta informācijas pakalpojumu sniedzēju profesionālās darbības civiltiesiskās atbildības apdrošināšanas minimālā atbildības limita aprēķināšanas normatīvie noteikumi'' (turpmāk – Noteikumi Nr. 85).  Maksājumu iestādei un elektroniskās naudas iestādei (turpmāk kopā – iestāde), kas sniedz maksājuma ierosināšanas pakalpojumu vai konta informācijas pakalpojumu, saskaņā ar Maksājumu pakalpojumu un elektroniskās naudas likuma 35.1 panta pirmo un otro daļu ir pienākums apdrošināt savas profesionālās darbības civiltiesisko atbildību. Vienlaikus atbilstoši minētā panta trešajai daļai iestāde savas profesionālās darbības civiltiesiskās atbildības apdrošināšanai ir tiesīga izvēlēties citu profesionālās darbības civiltiesiskās atbildības apdrošināšanai pielīdzināmu kredītiestādes izdotu garantiju. Kredītiestādes izdotas garantijas atbildības minimālā limita apmēra aprēķināšanai piemēro projektā noteikto kārtību civiltiesiskās atbildības apdrošināšanas minimālā limita apmēra aprēķināšanai.  Projekts nosaka profesionālās darbības civiltiesiskās atbildības apdrošināšanas minimālā limita apmēru un tā aprēķināšanas kārtību iestādei, kas sniedz maksājuma ierosināšanas pakalpojumu vai konta informācijas pakalpojumu.  Projektā ir iekļautas normas, kas izriet no Eiropas Banku iestādes 2017. gada 12. septembra pamatnostādnēm Nr. EBA/GL/2017/08 "Par kritērijiem, pēc kādiem noteikt Direktīvas (ES) 2015/2366 5. panta 4. punktā minētās profesionālās darbības civiltiesiskās atbildības apdrošināšanas vai citas salīdzināmas garantijas minimālo naudas summu" (turpmāk – Pamatnostādnes).  Pamatnostādnes ir adresētas uzraudzības iestādēm, lai tās varētu noteikt vienādas prasības iestāžu profesionālās darbības civiltiesiskās atbildības apdrošināšanas minimālā limita apmēram un tā aprēķināšanas kārtībai, ņemot vērā, ka iestādes, kura sniedz maksājuma ierosināšanas pakalpojumu vai konta informācijas pakalpojumu, darbības modelis gandrīz vienmēr būs vērsts uz darbību tiešsaistē un ar pārrobežu raksturu. |
| **Leģitīmais mērķis** | Ikviens pamattiesību ierobežojums pamatojams ar apstākļiem un argumentiem, kādēļ tas vajadzīgs, proti, ierobežojums tiek noteikts svarīgu interešu – leģitīma mērķa – labad.  Projekts nepieciešams, lai iestādes, kas sniedz konta informācijas pakalpojumu vai maksājuma ierosināšanas pakalpojumu, varētu izpildīt tām Maksājumu pakalpojumu un elektroniskās naudas likumā paredzēto prasību – nodrošināt savas profesionālās darbības civiltiesiskās atbildības apdrošināšanu. Ievērojot to, ka projekts nosaka kārtību, kādā ir aprēķināms apdrošināšanas minimālais limits, tas palīdzēs Latvijas Bankai pārliecināties par atbilstošu iestādes profesionālās darbības civiltiesiskās atbildības apdrošināšanas minimālā limita apmēru, kā arī palīdzēs iestādēm un apdrošināšanas sabiedrībām izvēlēties atbilstošāko profesionālās darbības civiltiesiskās atbildības apdrošināšanu.  Projekts tiek izdots arī citu personu tiesību un sabiedrības interešu aizsardzībai, kuru aizskārums varētu rasties, nodarot zaudējumus maksātājam, maksājuma pakalpojuma izmantotājam vai maksājumu pakalpojumu sniedzējam, ja iestādes profesionālās darbības vai nolaidības dēļ ir veikts neautorizēts maksājums vai maksājums nav izpildīts, vai tas izpildīts kļūdaini vai novēloti, vai kuru aizskārums varētu rasties no neautorizētas vai prettiesiskas piekļuves maksājumu konta informācijai vai neautorizētas vai prettiesiskas maksājumu konta informācijas izmantošanas. |
| **Samērīgums** | Atbilstošākais veids, kā noteikt vienotas prasības profesionālās darbības civiltiesiskās atbildības apdrošināšanas minimālā limita apmēra aprēķinam, kas nodrošina Maksājumu pakalpojumu un elektroniskās naudas likuma 35.1 pantā noteikto prasību izpildi, ir izdot tirgus dalībniekiem saistošus noteikumus.  Projekts kopumā un tajā ietvertās tiesību normas atbilst samērīguma principam, jo:   * pirmkārt, ar projektu un tajā ietvertajām prasībām tiek sasniegts leģitīmais mērķis; * otrkārt, nepastāv tādi alternatīvi līdzekļi, kas sasniegtu leģitīmo mērķi tādā pašā kvalitātē; * treškārt, labums, ko iegūs sabiedrība, būs lielāks par projektā ietverto prasību radītajām negatīvajām sekām.   Projektā iekļautās prasības atbilst Pamatnostādnēm.  Citas alternatīvas jautājuma noregulēšanai un vienotu prasību noteikšanai attiecībā uz profesionālās darbības civiltiesiskās atbildības apdrošināšanas minimālā limita aprēķinu nebūtu efektīvas un nesasniegtu izvirzīto mērķi. |
| **Spēkā stāšanās** | Atbilstoši Latvijas Bankas likuma 8. panta otrajai daļai – nākamajā dienā pēc noteikumu publicēšanas oficiālajā izdevumā ''Latvijas Vēstnesis''. |
| **Ietekme uz Latvijas Bankas budžetu** | Nav ietekmes uz Latvijas Bankas budžetu. |
| **Administratīvā sloga un izmaksu novērtējums (tirgus dalībniekiem)** | Salīdzinājumā ar spēkā esošajiem Noteikumiem Nr. 85 projekts neparedz jaunas prasības vai izmaiņas esošajām iestādēm. |
| **Saistītie dokumenti** | Ar projektu saistītie dokumenti:   1. Maksājumu pakalpojumu un elektroniskās naudas likums; 2. Noteikumi Nr. 85; 3. Pamatnostādnes. |
| **Saskaņošana ar Eiropas Centrālo banku** | Nav nepieciešama. |
| **Saskaņošana ar citām publiskām un privātām personām** | Noteikumu projekts 06.12.2023. tika publicēts Latvijas Bankas tīmekļvietnes [www.bank.lv](http://www.bank.lv) sadaļā "Sabiedrības līdzdalība", un par to bija iespējama sabiedrības līdzdalība līdz 20.12.2023.  Vienlaikus par noteikumu projektu un notiekošo sabiedrības līdzdalību tika informēta Latvijas Maksājumu pakalpojumu un elektroniskās naudas iestāžu asociācija. |
| **Saskaņošanas rezultāti** | Saskaņošanas procesā un sabiedrības līdzdalības gaitā netika saņemts neviens priekšlikums vai iebildums. No Latvijas Maksājumu pakalpojumu un elektroniskās naudas iestāžu asociācijas arī netika saņemts neviens iebildums vai priekšlikums. |